Борис Младенов-Young
Природата един живот ни дава…

chitanka.info

Природата един живот ни дава,

духа облича в крехка тленна плът

и от мига на нашата направа

секундите започват да текат.

По календара дните ни отмета,

откъсва лист след лист оттам оттук;

различен брой са те според късмета,

но само тя ги знае, никой друг.

За нас е също краят ни загадка,

но ясно го съзнаваме, нали,

че е животът Одисея кратка

и са броени земните ни дни.

Какво ни пречи и защо тогава,

не ги живеем както подобава?!

Сидни, Австралия — 2017 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.